
Diplomás munkavállalók munkaerő-piaci elégedettségének vizsgálata

A felsőfokú végzettségűek munkaerő-piaci helyzete a rendszerváltást követően jelentősen megváltozott.
A munkaerőpiac ezen szembetűnő problémái ihlették a dolgozatom témáját, amelynek középpontjában a 30-50 éves diplomás munkavállalók állnak. A kutatásom magyarázó jellegű következtető vizsgálat. Két meghatározó és hangsúlyos jelenséget is felölel: a rendszerváltás utáni munkanélküliség és a későbbi gazdasági válság hatásait. A vizsgálat kiterjed a munkavállalók elégedettségének vizsgálatára is.
A vizsgálat a következő feltételezéseken alapul: A rendszerváltás óta eltelt időszak általános munkaerő-piaci jellemzőit a diplomás munkavállalók is magukon viselik. A munkaerőpiac változásai miatt jelentős különbség van az első munkahelyi elhelyezkedés és a jelenlegi között. Függetlenül a munkaerőpiac helyzetétől a diplomás munkavállalók elégedettek a munkaerő-piaci pozíciókkal (a megfelelő szintű önbizalom miatt).
A hipotéziseim igazolására kérdőíves módszert alkalmaztam, amelyet összesen 302 fő töltött ki. A kérdőív egyaránt tartalmaz nyitott és zárt kérdéseket is, melyek alapján összehasonlíthatóvá válik a rendszerváltás utáni elhelyezkedés folyamata, illetve 2008-as gazdasági válság hatása a vizsgált népesség munkavállalására. A kérdőívek SPSS 19.0 statisztikai adatelemző program segítségével kerültek kiértékelésre.
A vizsgálat során megosztó eredményeket kaptam. Az eredmények részben megcáfolták feltételezéseimet, melynek fő oka a jelenlegi bizonytalan gazdasági helyzetben keresendő.



